|  |
| --- |
| 05.03.2018. |

**Анкета о радној снази, IV квартал 2017.**

У четвртом кварталу 2017. године број запослених износи 2.763.600, а број незапослених 475.600. Стопа запослености популације старости 15 и више година износи 46,3%, стопа незапослености 14,7%, што даје стопу активности од 54,2%, док је стопа неактивности 45,8%.

**Граф. 1.** Кретање стопе запослености/незапослености становништва старости 15 и више год.,
2014‒2017. (%)

![](data:application/x-msmetafile;base64...)

**Стопа активности** становништва старости 15 и више година износи 54,2%, при чему је стопа активности код мушкараца 62,8%, а код жена 46,2%. Највећа стопа активности је у Београдском региону (56,3%) и у Региону Шумадије и Западне Србије (56,1%). У Региону Војводине ова стопа износи 52,5%, а најнижу вредност има у Региону Јужне и Источне Србије (51,5%).

**Стопа запослености** становништва старости 15 и више година износи 46,3%, при чему је стопа запослености код мушкараца 54,0%, а код жена 39,1%. Највећа стопа запослености је у Београдском региону (48,3%), затим у Региону Шумадије и Западне Србије (47,6%). У Региону Војводине ова стопа износи 45,6%, а најнижу вредност има у Региону Јужне и Источне Србије (43,1%).

**Стопа неформалне запослености** на нивоу свих делатности износи 19,8%, при чему готово две трећине неформалног сектора чини запосленост у пољопривредним делатностима.

**Стопа незапослености** становништва старости 15 и више година износи 14,7%,и то 14,1% за мушко и 15,4% за женско становништво. Посматрано по регионима, ова стопа је највећа у Региону Јужне и Источне Србије (16,4%). У Региону Шумадије и Западне Србије она износи 15,1%, а у Београдском региону 14,3%. Стопа незапослености је најмања у Региону Војводине (13,2%).

*Поређење са претходним кварталом*

У односу на трећи квартал 2017. године, запосленост је смањена за 118.300, при чему је 86% тог смањења концентрисано у секторима делатности Пољопривреда, шумарство и рибарствo и Домаћинства која производе робу и услуге због сезонског карактера тих послова. Смањење запослености одразило се на стопу запослености, која је за 1,9 процентних поена (п. п.) мања него у претходном кварталу. Услед смањења запослености дошло је до пораста броја незапослених (за 47.400) и неактивних лица (за 63.900), при чему су мушкарци статус запослених углавном заменили за статус незапослених, док су жене које су остале без посла у највећем броју случајева постале неактивне. Стопа незапослености већа је за 1,7 п. п. а стопа неактивности за 1,1 п. п.

Сличан тренд смањења запослености уз пораст незапослености и неактивности, који је забележен на нивоу целе популације, захватио је и младе узраста 15‒24 године, код којих је стопа запослености смањена за 2,3 п. п. уз повећање стопе незапослености за 4,5 п. п. и стопе неактивности за 1,2 п. п.

Београдски регион је, у поређењу са осталим регионима, „претрпео“ најмањи губитак послова, што не изненађује ако се има у виду сезонски карактер пољопривредних послова, који су се „угасили“ током зимских месеци, а који су најмање заступљени у овом региону. Стога Београдски регион има најбољe резултатe на тржишту рада, за разлику од Региона Јужне и Источне Србије, где је стопа запослености најмања а стопе незапослености и неактивности највеће у поређењу са свим осталим регионима.

*Поређење са истим периодом прошле године*

У односу на четврти квартал 2016. године, повећана је и запосленост, за 32.200, и незапосленост, за 65.700 лица. Стопа запослености већа је за 0,8 п. п. а стопа незапослености за 1,6 п. п.

Унутар укупне запослености, која је већа за 32.200, дошло је до смањења неформалне запослености за 24.300 и повећања формалне запослености за 56.500. Раст формалне запослености је готово идентичан расту регистроване запослености, која је према евиденцији Централног регистра обавезног социјалног осигурања у истом периоду повећана за 56.400.

Запослење су нашла махом лица старости од 25 до 44 године из Београдског региона и Региона Војводине, и то у секторима делатности Прерађивачка индустрија, Саобраћај и складиштење, Информисање и комуникације.

До смањења запослености, уз повећање незапослености, дошло је једино у Региону Јужне и Источне Србије.

Стопа неформалне запослености је смањена и износи 19,8% а број неформално запослених лица је 546.400. Ако се томе дода још 172.800 формално запослених лица која не остварују право ни на здравствено ни на пензијско осигурање и која према строжој дефиницији формалне/неформалне запослености не припадају категорији формално запослених, број неформално запослених је 719.200 а стопа неформалне запослености износи 26%.

На резултате на тржишту рада не утичу само кретања запослености и незапослености, већ и демографски трендови, који су нарочито неповољни када је реч о популацији узраста 15‒24 године. Наиме, број младих је у односу на исти период прошле године мањи за 15.100, што представља половину укупног смањења целе популације. Поред тога, код њих није дошло до битнијих промена у броју запослених, док је број незапослених већи за 8.600 а стопа незапослености већа за 2,1 п. п. Резултат таквих трендова је стопа запослености од 21,4% и стопа незапослености од 33,3%. Стопа NEET, која представља удео младих који нити раде нити се школују у укупној популацији младих од 15 до 24 године, већа је за 1,1 п. п. у односу на исти период претходне године и износи 17,6%.

**Табела 1.** Основни показатељи кретања на тржишту рада, IV квартал 2017.

|  |  |  |  |
| --- | --- | --- | --- |
|   | IV квартал 2017  | Промене у односу на претходни квартал | Промене у односу на исти квартал претходне године |
| (у хиљ.) | (у хиљ.) | % | (у хиљ.) | % |
|  |   |  |   |  |   |
| **Укупно** | **5974,2** | **-7,0** | **-0,1** | **-30,1** | **-0,5** |
| Активни | 3239,2 | -70,9 | -2,1 | 97,9 | 3,1 |
| Запослени | 2763,6 | -118,3 | -4,1 | 32,2 | 1,2 |
|  Формално запослени | 2217,2 | -36,3 | -1,6 | 56,5 | 2,6 |
|  Неформално запослени | 546,4 | -81,9 | -13,0 | -24,3 | -4,2 |
| Незапослени | 475,6 | 47,4 | 11,1 | 65,7 | 16,0 |
| Неактивни | 2735,0 | 63,9 | 2,4 | -128,0 | -4,5 |
|   | **%** | (п.п.) |
| Стопа активности | 54,2 |  | -1,1 |  | 1,9 |
| Стопа запослености | 46,3 |  | -1,9 |  | 0,8 |
|  Стопа неформалне запослености | 19,8 |  | -2,0 |  | -1,1 |
| Стопа незапослености | 14,7 |  | 1,7 |  | 1,6 |
| Стопа неактивности | 45,8 |   | 1,1 |   | -1,9 |

Детаљнији подаци могу се наћи у саопштењу Анкета о радној снази у Републици Србији, IV квартал 2017. (РС10), на адреси: [http://webrzs.stat.gov.rs/WebS](http://webrzs.stat.gov.rs/WebSite/Public/PageView.aspx?pKey=26)[ite/Public/Pag](http://webrzs.stat.gov.rs/WebSite/Public/PageView.aspx?pKey=26)[eView.aspx?pKey=26](http://webrzs.stat.gov.rs/WebSite/Public/PageView.aspx?pKey=26).

*Методолошке напомене*

Анкета о радној снази је најобухватнији и једини међународно упоредиви инструмент за праћење кретања на тржишту рада. Њом се региструју демографске и социоекономске карактеристике становништва старијег од 15 година. Главни циљ овог истраживања јесте оцењивање обима радне снаге, тј. запосленог и незапосленог становништва, при чему се под запосленошћу подразумева рад како у формалном, тако и у неформалном сектору.

Анкетом је било обухваћено 15.592 домаћинства, од чега је анкетирано 12.434 домаћинства, тј. 29.454 лица старости 15 и више година.

**Радну снагу (активно становништво)** чине сва запослена и незапослена лица старости 15 и више година.

**Стопа активности** представља удео радне снаге у укупном становништву старом 15 и више година.

**Стопа запослености** представља удео запослених лица у укупном становништву старом 15 и више година.

**Стопа незапослености** представља удео незапослених лица у радној снази.

**Стопа неформалне запослености** представља удео запослених (1) у нерегистрованим фирмама, (2) у регистрованим фирмама али без формалног уговора o раду, (3) као и помажућих чланова домаћинства, у укупној запослености.

Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).